Document ID: 32014D0798

DEĊIŻJONI TA' IMPLIMENTAZZJONI TAL-KUMMISSJONI
tat-13 ta' Novembru 2014
li temenda l-Anness F tad-Direttiva tal-Kunsill Nru 64/432/KEE rigward il-format tal-mudell taċ-ċertifikati tas-saħħa għall-kummerċ ta'annimali bovini u suwini ġewwa l-Unjoni u r-rekwiżiti addizzjonali tas-saħħa relatati mat-Trichinella għall-kummerċ tas-suwini dometiċi ġewwa l-Unjoni
(notifikata bid-dokument C(2014) 8336)
(Test b'rilevanza għaż-ŻEE)
(2014/798/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa tal-annimali li jaffetwaw il-kummerċ ta' annimali bovini u suwini ġewwa l-Komunità (1), u b'mod partikolari t-tieni paragrafu tal-Artikolu 16 tagħha,
Billi:
(1)
Id-Direttiva tal-Kunsill 64/432/KEE tistabbilixxi l-kundizzjonijiet tas-saħħa tal-annimali li jirregolaw il-kummerċ tal-annimali bovini u ta' suwini fl-Unjoni. Din tipprovdi, fost l-oħrajn, li waqt it-trasport lejn id-destinazzjoni tagħhom, l-annimali bovini u suwini għandu jkollhom magħhom ċertifikat tas-saħħa li jikkonforma mal-Mudell 1 jew 2 kif xieraq, kif stabbilit fl-Anness F tagħha.
(2)
Skont l-Artikolu 1 tar-Regolament tal-Kummissjoni (KE) Nru 599/2004 (2), id-diversi ċertifikati tas-saħħa meħtieġa fil-kuntest tal-kummerċ fl-Unjoni għandhom jiġu ppreżentati abbażi tal-mudell armonizzat anness ma' dak ir-Regolament.
(3)
Filwaqt li jitqiesu l-adattamenti li għandhom isiru fil-kontenut taċ-ċertifikati tas-saħħa stabbiliti bħala l-Mudell 1 u 2 fl-Anness F tad-Direttiva 64/432/KEE, jinħtieġ ukoll li jiġi adattat il-format ta' dawk il-mudelli ta' ċertifikati tas-saħħa.
(4)
Id-dispożizzjonijiet tal-paragrafi 2(e) u 3 fl-Artikolu 6 tad-Direttiva 64/432/KEE skadew fil-31 ta' Diċembru 2000 u għalhekk ma għandhomx jibqgħu jikkostitwixxu għażla ta' ċertifikazzjoni fil-mudell ta' ċertifikat tas-saħħa stabbilit bħala l-Mudell 1 fl-Anness F ta' dik id-Direttiva.
(5)
Ir-Regolament tal-Kummissjoni (KE) Nru 2075/2005 (3) jistabbilixxi regoli għad-determinazzjoni tal-istatus tal-impriżi fejn jinżammu s-suwini domestiċi.
(6)
Ir-Regolament tal-Kummissjoni (UE) Nru 216/2014 (4) li jemenda r-Regolament (KE) Nru 2075/2005 fih previst rekwiżiti li għandhom jiġu ssodisfati mill-operaturi tan-negozju tal-ikel biex jiksbu rikonoxximent uffiċjali ta' impriżi li japplikaw kundizzjonijiet ikkontrollati ta' sistemazzjoni u jagħti deroga mid-dispożizzjonijiet tal-ittestjar tal-qatla lil impriżi bħal dawn.
(7)
Ir-Regolament tal-Kummissjoni (UE) Nru 1114/2014 (5) li jemenda r-Regolament (KE) Nru 2075/2005 jikkjarifika liema kundizzjonijiet japplikaw meta s-suwini domestiċi għat-tgħammir u l-produzzjoni jiġu ttrasferiti minn impriża għal oħra permezz ta' ċentri tal-ġbir.
(8)
Sabiex l-Istati Membri jkunu jistgħu japplikaw ir-reġim xieraq tal-ittestjar għat-Trichinella waqt il-qatla, u l-istatus tal-impriża tad-destinazzjoni ta' suwini domestiċi għat-tgħammir u l-produzzjoni ma jkunx ipperikolat, l-informazzjoni dwar ir-rikonoxximent uffiċjali tal-impriża tal-oriġini tal-annimali li qed jiġu nnegozjati, li tapplika kundizzjonijiet ikkontrollati ta' sistemazzjoni kif previst fl-Artikolu 8 tar-Regolament (KE) Nru 2075/2005, għandha tiġi inkluża fil-mudell ta' ċertifikati tas-saħħa għall-kummerċ fl-Unjoni ta' suwini stabbilit bħala l-Mudell 2 fl-Anness F tad-Direttiva 64/432/KEE.
(9)
Għaldaqstant, l-Anness F tad-Direttiva 64/432/KEE għandu jiġi emendat skont dan.
(10)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Anness F tad-Direttiva 64/432/KEE huwa emendat skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Għandha tapplika mill-1 ta' Jannar 2015.
Magħmul fi Brussell, it-13 ta' Novembru 2014.

Labels: 8
3
6